Z A P I S N I K
29. sjednice Vijeća Mjesnog odbora “Nadbiskup Antun Bauer“
održane dana 30. kolovoza 2023. g. s početkom u 20.00 sat  u prostorijama 
Mjesnog odbora „Nadbiskup Antun Bauer“, Bauerova 21

Nazočni članovi Vijeća Mjesnog odbora: Marina Bauer, Bojana Ivanišević, Zlatan Krajina, Ante Barišić i Goranka Tropčić Zekan. 
Predsjednica Vijeća Mjesnog odbora pozdravlja sve prisutne i konstatira da su nazočni svi članovi/članice Vijeća, te su stečeni uvjeti za raspravu i pravovaljano odlučivanje. 
Prije utvrđivanja dnevnog reda gđa. Tropčić Zekan predlaže usvajanje zapisnika 28. sjednice Vijeća te otvara raspravu o istom. Vijeće, bez rasprave, jednoglasno usvaja zapisnik 28. sjednice Vijeća Mjesnog odbora.
Predsjednica Vijeća otvara raspravu o Dnevnom redu 29. sjednice Vijeća Mjesnog odbora, te predlaže da se Dnevni red dopuni s dvije točke (točke 2. i 3.).  Vijeće jednoglasno, bez rasprave, prihvaća predložene dopune i donosi sljedeći:
                                                                 DNEVNI  RED
1. Od šaranja do stvaranja – planiranje aktivnosti za rujan
1. Zahtjev za korištenje prostora Građanska inicijativa Mankind project Croatia
1. Prometna situacija u Martićevoj ulici ispred kućnih brojeva  14D do 14F (Mala Martićeva)
1. Komunalna problematika
1. Pitanja, prijedlozi i razno


Ad 1. Od šaranja do stvaranja – planiranje aktivnosti za rujan

Članovi Vijeća Mjesnog odbora “Nadbiskup Antun Bauer“ raspravljali su o nastavku aktivnosti u sklopu akcije „Od šaranja do stvaranja“.  Dogovoren je sastanak s predsjednikom Povjerenstva Grada Zagreba za zaštitu objekata od grafita, a termin sastanka biti će tek utvrđen. Želja članova Vijeća je da to bude što prije, odnosno, već tijekom rujna. 
Glavni cilj sastanka je dogovoriti sve daljnje korake potrebne za kontinuirano održavanje tribina u školama na području Donjeg grada, a moguće i šire. Radi se o tribini „Od šaranja do stvaranja“ koju smo vrlo uspješno organizirali i koja je održana u OŠ Matka Laginje u lipnju. Na sastanku bismo također željeli raspravili i eventualne druge konkretne aktivnosti vezane za borbu protiv grafita, tj. borbu za ljepši i čišći grad. 
Članovi Vijeća dogovorili su da na sastanak idu Bojana Ivanišević, Zlatan Krajina, Goranka Tropčić Zekan i prof. Alen Novoselec ukoliko bude u mogućnosti.

Ad. 2. Zahtjev za korištenje prostora Građanska inicijativa Mankind  project Croatia

Članovi Vijeća raspravljali su o pristiglom Zahtjevu za ponovno povremeno korištenje prostora mjesne samouprave od strane građanske inicijative Mankind project Croatia. Prostor bi koristili srijedom od 18.30 do 22 h u periodu od 6.9.2023. do 31.12.2024. godine.
Članovi Vijeća jednoglasno su odobrili korištenje prostora, o čemu se donosi sljedeći:
Z A K L J U Č A K

1. Građanskoj inicijativi „Mankind project Croatia“ (dalje Korisnik) odobrava se povremeno korištenje dvorane u objektu mjesne samouprave, Zagreb, Bauerova 21 u terminu  srijedom  od 18,30 - 23,00 sata u period od 6.9.2023. do 31.12.2024.

2. Prostor iz točke 1. ovog zaključka Korisnik će koristit, bez naknade.

3. Korisnik se obvezuje sa prostorom prilikom korištenja postupati sa pažnjom dobrog gospodara.

4. O povremenom korištenju prostora iz točke l. ovog zaključka Gradski ured za mjesnu samoupravu izdat će odobrenje o korištenju, a u skladu s ovim zaključkom. 


Ad. 3. Prometna situacija u Martićevoj ulici ispred kućnih brojeva  (Mala Martićeva) - traži se

Rješenjem Gradskog ureda za obnovu, izgradnju, prostorno uređenje, graditeljstvo, komunalne poslove i promet (KLASA: UP/I-340-08/22-002/1660; URBROJ: 251-1041—1/010-22-2) od 15. rujna 2022. zabranjen je promet u dijelu Martićeve ispred kčb. 14D do 14F, osim za interventna i komunalna vozila. Zagrebački holding d.o.o., Podružnica Zagrebačke ceste izvela je radove sukladno gore navedenom Rješenju dana 21.2.2023. 

Međutim, usprkos jasno označenoj zabrani prometa, vozači se nisu pridržavali iste, te su vozili kroz ulicu kao da ne postoji zabrana prometovanja. Ta situacija trajala je sve do svibnja 2023. godine, kada je taj dio ulice oslikan, te je postavljena fizička prepreka na početku ulice kod križanja s Ulicom Antuna Bauera. Radi se o drvenoj pomičnoj prepreci s prometnim znakom za zabranu prometa.
Postavljanjem fizičke prepreke, vozila su prestala prometovati ulicom, te su građani konačno odahnuli. No, tijekom olujnih nevremena, drvena konstrukcija je popustila, te je uklonjena, a vozači su odmah vratili staru naviku i krenuli voziti ulicom. To su primijetili i članovi Vijeća, ali i brojni građani koji su nam usmeno to navodili, a došao je i jedan dopis mailom. 

Nažalost nismo još primijetili policiju koja bi, barem neko vrijeme, bila prisutna na lokaciji, o čemu smo i donijeli Zaključak na 24. sjednici Vijeća. Stoga članovi Vijeća su jednoglasno odlučuju i donose slijedeći:

ZAKLJUČAK
o novoj regulaciji u dijelu Martićeve ulice

1. Vijeće Mjesnog odbora „Nadbiskup Antun Bauer“ traži da se provede naš Zaključak sa 24. sjednice. 

2. Vijeće Mjesnog odbora „Nadbiskup Antun Bauer“ traži da se ponovno postavi drvena fizička prepreka na početku predmetne ulice opremljena znakom zabrane za promet vozila.

3. Ovaj se Zaključak dostavlja Vijeću Gradske četvrti Donji grad


Ad. 4. Komunalna problematika

Članovi Vijeća kratko su raspravljali o komunalnoj problematici i ustanovili da nema bitnih promjena. Građani, a vjerujemo i pravne osobe, i dalje nepropisno odlažu smeće, te se naš dio grada polako pretvara u veliko smetlište. Naročito je kritično u Lopašićevoj ulici na križanju s Bulićevom gdje se odlaže izuzetno puno svih vrsta razvrstanog i nerazvrstanog otpada. Gotovo svaku večer svi spremnici su prepuni, a smeće svih vrsta odloženo je oko spremnika po pločniku i zelenim površinama. Nakon što djelatnici Čistoće odvezu otpad, praktički uvijek ostane još sitnoga smeća, te je sve vrlo neuredno i prljavo.

Dodatno, svi primjećujemo da su ulice i pločnici prljavi, te smo mišljenja da treba početi učestalo prati ulice ali i pločnike.


Ad. 5.  Pitanja, prijedlozi i razno

Nije bilo pitanja i prijedloga.


Sjednica je završila u 21.00.
Zapisnik vodila: Goranka Tropčić Zekan

KLASA:  024-08/23-003/1695
URBROJ: 251-13-11-1/002-23-02
Zagreb, 30. kolovoza  2023.

MJESNOG ODBORA

